KYK: Skoonsus en 'sielsvriendin' Annatjie verras Karlien | Huisgenoot
"As ek 'n man was, het ek haar gevra om te trou. Ek is verskriklik lief vir haar." So praat Karlien van Jaarsveld in die jongste aflewering van VIA (DStv-kanaal 147) se geselsprogram Minki oor haar skoonsus en "sielsvriendin", Annatjie van Jaarsveld.
In dié episode het Karlien 'n draai in die ateljee gemaak om haar hart oop te maak oor haar dogtertjie, Elah, se gesondheidsprobleme.
Minki het die Dans in die Reën-sangeres met 'n besoek deur Bobby van Jaarsveld se vrou, Annatjie, verras.
Min mense weet dat Karlien en haar skoonsus al byna 15 jaar boesemvriendinne is - sedert Bobby en Annatjie op hoërskool begin uitgaan het.
Oe Anna my hele hart verlang na jou nou dat julle so ver bly, so lekker om jou by my te hê. My skoonsus is my beste maaitjie al vir 14 jaar #bothmabruilof
A post shared by Karlien (@karlienvanjaarsveld) on Jan 19, 2019 at 9:46am PST
Volgens Karlien was haar broer en Annatjie gedurende die vroeë dae van hul verhouding gereeld aan en af en Karlien het ietwat jaloers geraak elke keer wanneer die paartjie weer bymekaargekom het.
"Ek wou haar vir myself hê, maar dan het my broer weer in die prentjie gekom. Ek het vir haar probeer sê: 'Maar my broer is 'n groot p*****l'," skerts Karlien.
Kyk dié videogreep uit die episode om meer oor Karlien en Annatjie se vriendskap én Annatjie en Bobby se huwelik te leer.